Кметът Калин Каменов и Валери Божинов официално подписаха договора на футболиста с Ботев Враца до края на годината. Пред камерите на национални и местни телевизии двамата си стиснаха ръцете в името на едно полезно за клуба и играча партньорство през идните месеци.

Излишно е да представяме Валери Божинов или да обясняваме колко ще бъде полезен за Ботев Враца. Със сигурност всяко негово появяване с нашия екип ще повиши интереса и към първенството в Първа лига. Медийното внимание към преговорите ни през последните седмици го доказа.

Всъщност преговорите приключиха за около 15 минути. Противно на думите, идващи от всякакви завистници Валери Божинов е изключително прям и коректен мъж, с когото е удоволствие да се работи. Уверени сме, че ще даде всичко по силите си в името на клуба и успехите на терена.

Темата с неговото привличане вече е в историята. Сега е време Божинов и всички останали футболисти на Сашо Ангелов да върнат вниманието към това, което показват на терена. Още в петък от 17:30 на стадиона в Бистрица!

На събитието днес пред медиите бяха анонсирани още две добри инициативи. С началото на юбилейното издание на врачанския есенен панаир ще се поднови традицията местни фирми да продават свои продукти с логото на клуба. Част от приходите ще бъдат дарявани на школата. Утре от 10:30 пък ще представим нов спонсор, който ще подкрепя малките ни футболисти. Козметичната фирма Рефан е първият национален бранд, който застава изцяло за академията на Ботев Враца. За двете партньорства очаквайте скоро допълнителна информация.